Dr Toggeburgerchrieg, au dr Zweiti Villmergerchrieg oder Zwölferchrieg gnennt, isch e chriegerische Komflikt in dr Eidgenosseschaft gsi, wo vom 12. April bis zum 11. August 1712 duurt het. Uf dr einte Site si die katholische «Innere Ort» und dr Fürstabt vo Sanggalle gstande, uf dr andere die reformierte Ort Bärn und Züri und d Underdane vom Fürstabt im Toggeburg. Dr Komflikt isch gliichzitig e Religionschrieg gsi, e Chrieg um d Hegemonii in dr Alten Eidgenosseschaft und en Underdanenufstand.[1] Er het mit em Siig vo de Reformierte gändet und het e Neuordnig vo de bolitische Verheltniss in dr Eidgenosseschaft noch sich zoge.